DA Den Europæiske Unions Tidende CE 78/471

(2004/C 78 E/0495)

SKRIFTLIG FORESPØRGSEL E-3140/03

af Koenraad Dillen (NI) til Kommissionen

(23. oktober 2003)

Om: Projekter i forbindelse med dødsstraf

Det fremgår af erklæringer fra højtstående tjenestemænd i Kommissionen, at Kommissionen finansierer en række projekter i De Forenede Stater og andre lande med dødsstraf for at bevidstgøre den offentlige opinion i de pågældende lande om det problem, som dødsstraf er. Disse erklæringer blev afgivet fredag den 10. oktober i anledning af verdensdagen mod dødsstraf (kilde: The European Weekly — New Europe, 12. oktober, s. 6: »Commission seeks abolishmnt of death penalty«).

Hvilken form for projekter er der konkret tale om?

Hvor mange af disse projekter er der iværksat i De Forenede Stater? I hvilke delstater?

Hvad er de samlede omkostninger til disse projekter? Er dette det første år, hvor der er iværksat sådanne projekter?

Er der også iværksat sådanne projekter i Cuba og Folkerepublikken Kina? I hvilke andre lande end De Forenede Stater er der iværksat sådanne projekter?

Drejer det sig her om éngangsprojekter, eller løber de over flere år?

Svar afgivet på Kommissionens vegne af Christopher Patten

(1. december 2003)

Kommissionen har i en række år finansieret projekter med henblik på at afskaffe dødsstraffen. Prioriteringen af sådanne projekters finansiering blev på ny bekræftet i Kommissionens meddelelse af 8. maj 2001 om, hvordan Den Europæiske Union kan medvirke til at fremme menneskerettigheder og demokratisering i tredjelande (1). Der er i meddelelsen navnlig anført følgende: »Støtten til afskaffelse af dødsstraf bør omfatte projekter, der tager sigte på at begrænse dens anvendelse, f.eks. ved at fremme debatten med regeringer og civilsamfund om, hvorvidt dødsstraf rent faktisk bidrager til at nedbringe kriminaliteten.«

Fælleskabsfinansieringen under det europæiske initiativ til fremme af demokrati og menneskerettigheder dækker en lang række områder, såsom bevidstgørelseskampagner i lande, hvor der stadig praktiseres dødsstraf, og direkte bistand til domfældte fanger. I 2002 var der en særlig indkaldelse af forslag til projekter vedrørende dødsstraf. Som følge af denne indkaldelse blev der udvalgt projekter til et samlet beløb af 4 897 328 EUR.

To af de projekter, der blev udvalgt som følge af indkaldelsen af forslag, omfatter aktiviteter i Amerikas Forenede Stater:

— Aktiviteter, der skal informere om dødsstraf og om alternativer hertil. Projektet skal gøre opmærksom på spørgsmål i tilknytning til dødsstraf og hjælpe dem, der kæmper mod dødsstraf. Aktiviteterne omfatter etableringen af specialiserede databaser, der skal kunne benyttes af sagførere, der er engageret i sager, hvor der er mulighed for dødsstraf, specielt i USA og Vestindien, en foredragsrække om dødsstraf, oprettelsen af et bibliotek med litteratur om dødsstraf, forskningsaktiviteter og foranstaltninger, der skal bevidstgøre offentligheden om dette emne.

— En undersøgelse af, hvorledes dødsstraffen kan kombineres med minimumsnormerne for en retfærdig rettergang og billighed. Det overordnede mål er at overbevise 40 amerikanske domsmyndigheder, der opretholder dødsstraf, om at udsætte henrettelserne, medens de foretager grundige undersøgelser af deres ordninger med dødsstraf.

Alt i alt er der over hele verden 13 projekter i gang med henblik på at afskaffe dødsstraffen, og EU's bidrag hertil er maksimalt på i alt 8 136 217 EUR.

Hvad angår projekter i Kina, blev der efter indkaldelsen af forslag i 2002 udvalgt ét projekt for dette land. Projektets titel er: »Styrkelse af forsvaret i sager, der involverer dødsstraf i Folkerepublikken Kina«. Under dette projekt ydes der støtte til forsvaret af personer, der risikerer dødsstraf.

Der er for tiden ingen særlige projekter, der tager sigte på afskaffelsen af dødsstraffen i Cuba.

Hvad det ærede medlems sidste spørgsmål angår, så varer sådanne projekter normalt 2-3 år.

(1) KOM(2001)252.